PATVIRTINTA

Valstybinės saugomų teritorijų tarnybos

prie Aplinkos ministerijos direktoriaus

2020 m. birželio d. įsakymu Nr.

**SAUGOMŲ TERITORIJŲ PRODUKTO ŽENKLO NUOSTATAI**

**I. BENDROSIOS NUOSTATOS**

1. Saugomų teritorijų produkto ženklo (toliau – Ženklas) nuostatai (toliau – Nuostatai) reglamentuoja Ženklo suteikimo sąlygas ir kriterijus saugomose teritorijose teikiamoms paslaugoms ir prekėms, Ženklo turėtojo atsakomybę ir teises, Ženklo stebėseną ir kontrolę.

2. Ženklo suteikimo tikslas yra skatinti darnų vystymąsi saugomose teritorijose, sudaryti papildomos veiklos galimybes šiose teritorijose gyvenantiems ir veikiantiems fiziniams ir juridiniams asmenims, suteikiant saugomos teritorijos lankytojui galimybę rinktis prekes, kurios pagamintos, ar paslaugas, kurios teikiamos jo lankomoje saugomoje teritorijoje, prisidedant prie saugomos teritorijos steigimo tikslų įgyvendinimo ir vietos ekonomikos vystymo.

3. Nuostatai parengti vadovaujantis Lietuvos Respublikos saugomų teritorijų, Lietuvos Respublikos miškų, Lietuvos Respublikos tautinio paveldo produktų, Lietuvos Respublikos turizmo įstatymais, Tautinio paveldo produktų, tradicinių amatų mokymo programų, tradicinių mugių sertifikavimo, tradicinių amatų meistrų sertifikavimo ir atestavimo taisyklėmis, patvirtintomis Lietuvos Respublikos Vyriausybės 2008 m. gegužės 21 d. nutarimu Nr. 529, kitais teisės aktais. Nuostatai taikomi tiek, kiek šių teisinių santykių nereglamentuoja Lietuvos Respublikos įstatymai arba kiti teisės aktai.

4. Nuostatuose vartojamos sąvokos:

4.1.Saugomos teritorijos produktas– valstybinio parko, gamtinio ar biosferos rezervato direkcijos nustatyta tvarka teikiama paslauga ar gaminama prekė, kuri teikiama/gaminama saugomoje teritorijoje;

4.2.Saugomos teritorijos produkto ženklas– vaizdinis žymuo, rodantis, kad saugomos teritorijos produktas atitinka nustatytus kriterijus;

4.3.Paslaugos teikėjas–fizinis ar juridinis asmuo, kuris teikia paslaugas vietos gyventojams ir lankytojams saugomoje teritorijoje;

4.4.Prekės gamintojas–fizinis arba juridinis asmuo, kuris gamina prekę saugomoje teritorijoje;

4.5. Amatininkas – fizinis asmuo, užsiimantis tradiciniu amatu;

4.6.Ženklo suteikimo komisija– valstybinio parko, gamtinio rezervato ar biosferos rezervato direktoriaus įsakymu patvirtinta komisija, kuri vertina atitikimą Ženklo suteikimo kriterijams ir priima sprendimą dėl Ženklo suteikimo.

5. Kitos sąvokos atitinka teisės aktuose vartojamas sąvokas.

6. Vadovaudamasis šiais Nuostatais, valstybinio parko, gamtinio rezervato ar biosferos rezervato direktorius, atsižvelgdamas į konkrečios saugomos teritorijos išskirtinumą ir tradicijas, įsakymu patvirtina konkrečios saugomos teritorijos Ženklo nuostatus.

7. Nuostatai skelbiami Valstybinės saugomų teritorijų tarnybos prie Aplinkos ministerijos ir valstybinio parko, gamtinio rezervato ar biosferos rezervato, kuris turi Saugomų teritorijų produkto ženklą, interneto tinklalapiuose.

**II. ŽENKLO SUTEIKIMO SĄLYGOS**

8. Paslaugos teikėjui ar prekės gamintojui nustatomos šios pagrindinėsŽenklo suteikimo sąlygos:

8.1. jo veikla vykdoma saugomoje teritorijoje arba jos buferinėje zonoje, ar besiribojančiose seniūnijose;

8.2. jis deklaruoja pritarimą valstybinio parko, gamtinio rezervato ar biosferos rezervato steigimo tikslams ir žino jų išskirtinę vertę;

8.3. jis įsipareigoja vykdyti veiklą, kuri būtų palanki biologinei įvairovei ir tradiciniam saugomam kraštovaizdžiui;

8.4. jis įsipareigoja vykdyti ekologišką veiklą ir nedaryti neigiamo poveikio aplinkai;

8.5. jis teikia informaciją apie valstybinio parko, gamtinio rezervato ar biosferos rezervato vertybes ir galimybes jas pažinti;

8.6. jis lankytojams prieinamoje vietoje eksponuoja Ženklą ir naudoja jį viešoje informacijoje;

8.7. jis dalyvauja bendroje su valstybinio parko, gamtinio rezervato ar biosferos rezervato direkcija veikloje.

**III. ŽENKLO SUTEIKIMO KRITERIJAI PASLAUGOMS**

9. Ženklo suteikimo kriterijai paslaugų teikėjams yra skirstomi į privalomus ir siekiamus:

9.1. Privalomus kriterijus paslaugos teikėjas turi atitikti paraiškos vertinimo metu, prieš pasirašant Ženklo naudojimo sutartį. Tik atitikus privalomus kriterijus, bus suteikiama teisė naudoti Ženklą penkerius metus. Šiam terminui pasibaigus, Ženklo turėtojas turės iš naujo įrodyti atitikimą privalomiems kriterijams.

9.2. Siekiami (papildomi)kriterijai apima sąlygas, kurios neturi būti įvykdytos Ženklo naudojimo sutarties pasirašymo metu, tačiau yra pageidaujama, kad jų būtų siekiama.

10. Paslaugos teikėjams privalomi Ženklo suteikimo kriterijai yra šie:

10.1. paslaugos (apgyvendinimo, maitinimo, turistinio inventoriaus nuomos, mokymų, renginių, gidavimo ir kt.) teikiamos saugomoje teritorijoje, jos buferinėje zonoje arba besiribojančiose seniūnijose;

10.2. paslaugos teikėjas deklaruoja pritarimą valstybinio parko, gamtinio rezervato ar biosferos rezervato steigimo tikslams ir žino išskirtinę vertę;

10.3. paslaugos teikėjas įsipareigoja vykdyti veiklą, kuri būtų palanki biologinei įvairovei ir tradiciniam saugomam kraštovaizdžiui;

10.4. paslaugos teikėjas įsipareigoja vykdyti ekologišką veiklą ir nedaryti neigiamo poveikio aplinkai;

10.5. paslaugos teikėjas teikia informaciją apie valstybinio parko, gamtinio rezervato ar biosferos rezervato vertybes ir galimybes jas pažinti;

10.6. paslaugos teikėjas lankytojams prieinamoje vietoje eksponuoja Ženklą ir naudoja jį viešoje informacijoje;

10.7. paslaugos teikėjas dalyvauja bendroje su valstybinio parko, gamtinio rezervato ar biosferos rezervato direkcija veikloje.

11. Paslaugos teikėjams siekiami(papildomi) Ženklo suteikimo kriterijai yra šie:

11.1. paslaugos teikėjas inicijuoja ir vykdo savanoriškas gamtosaugos priemones ir iniciatyvas (pvz., stato informacinius ženklus, padeda valstybinio parko, gamtinio rezervato ar biosferos rezervato direkcijai įgyvendinti gamtotvarką, dalyvauja talkose, aplinkosauginio švietimo akcijose ir pan.);

11.2. paslaugos teikėjas aktyviai dalyvauja valstybinio parko, gamtinio rezervato ar biosferos rezervato turizmo veikloje;

11.3. paslaugos teikėjui teikiant maitinimo paslaugas, užtikrinti, kad dalis valgių yra iš kulinarinio paveldo sąrašo, t. y. sertifikuoti Lietuvos kulinarijos paveldo fondo;

11.4. paslaugos teikėjas turi parengtą informaciją lankytojams apie atsakingą aplinkosauginį elgesį ir sudaro sąlygas lankytojams elgtis atsakingai aplinkos atžvilgiu;

11.5. paslaugos teikėjas siekia pagerinti galimybę žmonėms su negalia pasinaudoti paslaugomis, atitinkamai pritaikyti infrastruktūrą;

11.6. paslaugos teikėjas supažindina samdomus darbuotojus (jei tokių yra) su valstybinio parko, gamtinio rezervato ar biosferos rezervato aplinkosaugos tikslais, atsakingu elgesiu;

11.7. paslaugos teikėjas, įsigydamas prekes, medžiagas, pagal galimybes taiko žaliųjų pirkimų kriterijus.

**IV. ŽENKLO SUTEIKIMO KRITERIJAI PREKĖMS**

12. Ženklo suteikimo kriterijai prekių gamintojams yra skirstomi į privalomus ir siekiamus:

12.1. Privalomus kriterijus prekės gamintojas turi atitikti paraiškos vertinimo metu, prieš pasirašant Ženklo naudojimo sutartį. Tik atitikus privalomus kriterijus, bus suteikiama teisė naudoti Ženklą penkerius metus. Šiam terminui pasibaigus, Ženklo turėtojas turės iš naujo įrodyti atitikimą privalomiems kriterijams.

12.2. Siekiami kriterijai apima sąlygas, kurios neturi būti įvykdytos Ženklo naudojimo sutarties pasirašymo metu, tačiau yra pageidaujama, kad jų būtų siekiama.

13. Prekių gamintojams privalomi Ženklo suteikimo kriterijai yra šie:

13.1. Žemės ūkio produktų gamintojais turi būti ūkininkai, žemės ūkio bendrovės, kooperatinės bendrovės (kooperatyvai), asociacijos ar kiti žemės ūkio veiklos subjektai, atitinkantys šiuos keliamus reikalavimus:

13.1.1. prekių gamintojai turi nuosavybės teise priklausančią arba nuomojamą valdą, kuri įregistruota saugomoje teritorijoje, jos buferinėje zonoje arba besiribojančiose seniūnijose;

13.1.2. prekių gamintojai deklaruoja pritarimą valstybinio parko, gamtinio rezervato ar biosferos rezervato tikslams ir žino išskirtinę vertę;

13.1.3. prekių gamintojai įsipareigoja vykdyti veiklą, kuri būtų palanki biologinei įvairovei ir tradiciniam saugomam kraštovaizdžiui;

13.1.4. prekių gamintojai teikia informaciją apie valstybinio parko, gamtinio rezervato ar biosferos rezervato vertybes ir galimybes jas pažinti;

13.1.5. prekių gamintojai lankytojams prieinamoje vietoje eksponuoja Ženklą ir naudoja jį viešoje informacijoje;

13.1.6. žemės ūkio produktų gamintojų žemės ūkio naudmenos ir pasėliai turi būti tvarkomi laikantis specialiųjų žemės naudojimo sąlygų bei saugomos teritorijos planavimo schemos (ribų ir tvarkymo plano);

13.1.7. prekių gamintojai dalyvauja bendroje su valstybinio parko, gamtinio rezervato ar biosferos rezervato direkcija veikloje.

13.2. Miško, pievų, pelkių, gėlųjų vandenų (gėrybės, kurios nėra specialiai auginamos) produktų gamintojas turi atitikti šiuos keliamus reikalavimus:

13.2.1. produktų gamintojas turi būti vietos gyventojas ar vietos įmonė, t.y. deklaravęs savo gyvenamąją vietą ar veiklą vykdantis saugomoje teritorijoje, jos buferinėje zonoje arba besiribojančiose seniūnijose;

13.2.2. produktų gamintojas deklaruoja pritarimą valstybinio parko, gamtinio rezervato ar biosferos rezervato tikslams ir žino išskirtinę vertę;

13.2.3. produktų gamintojas įsipareigoja vykdyti veiklą, kuri būtų palanki biologinei įvairovei ir tradiciniam saugomam kraštovaizdžiui;

13.2.4. produktų gamintojas teikia informaciją apie valstybinio parko, gamtinio rezervato ar biosferos rezervato vertybes ir galimybes jas pažinti;

13.2.5. produktų gamintojas lankytojams prieinamoje vietoje eksponuoja Ženklą ir naudoja jį viešoje informacijoje;

13.2.6. gamtos vertybės turi būti surinktos, sumedžiotos, sugautos nepažeidžiant laukinės gyvūnijos, laukinės augmenijos įstatymų, laukinės augalijos išteklių naudojimo tvarkos;

13.2.7. gamtos vertybės negali būti renkamos pakelėse, netoli miestų, gamyklų, degalinių, trąšų ar cheminių medžiagų sandėlių, sąvartynų, fermų ir pan.;

13.2.8. produktų gamintojas dalyvauja bendroje su valstybinio parko, gamtinio rezervato ar biosferos rezervato direkcija veikloje.

13.3. Amatininkai, užsiimantys tradiciniu amatu saugomose teritorijose, turi atitikti šiuos keliamus reikalavimus:

13.3.1. amatininkai turi būti vietos gyventojai ar vietos įmonė, t.y. deklaravę savo gyvenamąją vietą ar veiklą vykdantys saugomoje teritorijoje, jos buferinėje zonoje arba besiribojančiose seniūnijose;

13.3.2. amatininkai deklaruoja pritarimą valstybinio parko, gamtinio rezervato ar biosferos rezervato tikslams;

13.3.3. amatininkai įsipareigoja vykdyti veiklą, kuri būtų palanki biologinei įvairovei ir tradiciniam saugomam kraštovaizdžiui;

13.3.4. amatininkai teikia informaciją apie valstybinio parko, gamtinio rezervato ar biosferos rezervato vertybes ir galimybes jas pažinti;

13.3.5. amatininkai lankytojams prieinamoje vietoje eksponuoja Ženklą ir naudoja jį viešoje informacijoje;

13.3.6. amatininkai gamina ir kuria prekes, išsaugant regiono tradicijas;

13.3.7. amatininkai dalyvauja bendroje su valstybinio parko, gamtinio rezervato ar biosferos rezervato direkcija veikloje.

14. Kitoms prekėms, nepatenkančioms į išvardytų kategorijų sąrašus, gali būti suteiktas Ženklas, jeigu Ženklo suteikimo komisija (toliau – Komisija) pripažįsta, kad tokia prekė atitinka Ženklo suteikimo nuostatus.

**V. ŽENKLO TURĖTOJO ATSAKOMYBĖ IR TEISĖS**

15. Ženklas gali būti naudojamas rinkodaros tikslais, komunikacinėse priemonėse.

16. Ženklo turėtojas Ženklo suteikimo pažymėjimo galiojimo laikotarpiu turi laikytis Ženklo naudojimo sutartyje nurodytų sąlygų, taip pat privalo ištaisyti pažeidimus, jeigu tikrinimo metu jų būtų rasta.

17. Ženklo turėtojas privalo raštu informuoti Komisiją apie pasikeitusias veiklos sąlygas ar veiklos nutraukimą.

18. Ženklo naudojimas negali klaidinti vartotojų.

**VI. STEBĖSENA IR KONTROLĖ**

19. Ženklo naudojimo stebėsenos ir kontrolės funkcijas vykdo valstybinio parko, gamtinio rezervato ar biosferos rezervato direkcijos darbuotojas – Komisijos narys.

20. Nustačius, kad Ženklo turėtojas nesilaiko Ženklo naudojimo sutartyje aptartų sąlygų, jam duodamas 3 mėnesių terminas pažeidimams ištaisyti, o to nepadarius, Komisija priima sprendimą dėl Ženklo panaikinimo.

21. Sprendimas apie panaikintą Ženklo naudojimo pažymėjimą skelbiamas oficialiame valstybinio parko, gamtinio rezervato ar biosferos rezervato direkcijos interneto tinklalapyje.

**VII. ŽENKLO NAUDOJIMAS**

22. Ženklas gali būti naudojamas ant prekės, gaminio etiketės ar ant atskiro plakato, stendo, jei teikiama paslauga, taip pat internete.

23. Ženklo gamybos sąnaudas padengia Ženklo naudotojas. Tekstinė dalis (saugomos teritorijos pavadinimas) yra neatskiriama Ženklo dalis.

24. Jeigu dėl etiketės dydžio gali nesimatyti Ženklo, jis pateikiamas atskirame lape prekybos ar paslaugos teikimo vietoje.

**VIII. GINČAI**

25. Ginčai, nesutarimai ar reikalavimai, kylantys dėl Ženklo suteikimo ir naudojimo, yra sprendžiami derybų būdu, o nepavykus susitarti – Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_